"Protestăm faţă de parada homosexualilor, o manifestare care considerăm că nu aduce niciun plus Bucureştiului, este o ruşine şi o palmă peste obrazul unei capitale creştine. De asemenea, protestăm faţă de proiectul de lege iniţiat de PSD pentru legalizarea parteneriatelor homosexuale. Suntem aici pentru a spune "Ruşine, Liviu Dragnea". Suntem aici pentru a protesta şi faţă de preşedintele Klaus Iohannis, care de trei ani de zile nu ştie ce să mai facă sa blocheze şi să amâne referendumul pentru familie, ultima oară trimiţând proiectul de lege al noii legi a referendumului la CCR. Suntem aici pentru a spune "Ruşine" întregii clase politice, tuturor partidelor parlamentare care de trei ani ţin în loc această iniţiativă, îşi bată joc de 3 milioane de români", a declarat, pentru MEDIAFAX, preşedintele Partidului Noua Dreaptă, Tudor Ionescu.

Acesta a precizat că legalizarea căsătoriilor între persoanele de acelaşi sex nu a adus niciun beneficiu altor ţări.

"Suntem aici pentru a apăra normalitatea, pentru a ne asigura că copiii noştri, copiii dumneavoastră vor avea şansa să se nască şi să crească într-o ţară normală. Suntem aici pentru a spune un nu hotărât tentativei de legalizare a căsătoriilor şi adopţiilor homosexuale, lucruri care nu au adus niciun beneficiu în nicio ţară", a adăugat Tudor Ionescu.

Peste 100 de persoane au plecat în marş din Piaţa Victoriei către Patriarhia Română.

"Suntem aici să susţinem normalitatea. Homosexualii vor să se căsătorească între ei, ceea ce este o aberaţie. Mâine, poimâine vor cere aceste drepturi şi pedofilii, iar noi vrem să ne asigurăm că nu se va ajunge la astfel de anomalii. Nu avem nimic cu homosexualii, vrem doar să se manifeste la ei acasă, nu în public", a menţionat Ionuţ, membru al Partidului Noua Dreaptă.

Sâmbătă după-amiaza este programat şi Prada Pride sau Marşul Diversităţii, cel al comunităţilor LGBT, care se va desfăşura între Piaţa Victoriei şi Piaţa Universităţii, pe Calea Victoriei, fiind aşteptate în jur de 4.000 de persoane.